‘n Blink jaar vir Die Skryfbesigheid en hulle kliënte | Die Skryfbesigheid
Dankie vir julle ondersteuning
Saamgestel en geskryf deur Marietjie Wentzel
Behalwe vir al die kursusse wat ons aangebied het en die teksredaksiedienste wat Die Skryfbesigheid gelewer het, is dit vir ons ŉ groot voorreg om enkele van ons kliënte se werk hier te noem.
Ons is dankbaar saam met dr. Koos Marais oor Die Keiservoël oor Namaland wat gedurende April verskyn het. Sy onverpooste navorsing en harde werk die voorafgaande nege jaar, het vrugte afgewerp. Die boek is deur Cordis Trust uitgegee en is tydens Boekejol by die Atterbury Teater, Lynnwood Bridge op 20 Augustus 2016 bekendgestel. Tydens ŉ uitsonderlike geleentheid in Maltahöhe in Namibië het hy persoonlik 400 eksemplare aan die goewerneur van die Hardapstreek, haar edele Esme Isaacs, oorhandig.
“Die geleentheid was iets waaroor ek baie jare gedroom het. Ek het hierdie Afrikaanse boek waaraan ek so lank gewerk het oorhandig aan die mense vir wie dit só belangrik is,” het dr Marais verduidelik.
Lees gerus die hele artikel by www.maroelamedia.co.za en volg sy blog by https://kaiserbird.com. Die boek is beskikbaar by Graffiti Boeke, Namibia Book Market, ander toonaangewende boekhandelaars en kan ook by bestellings@kaiserbird.com bestel word.
Dr. Koos Marais en Marietjie Wentzel tydens die bekendstelling by Boekjol
Baie geluk aan dr. Sanet Jacobs wat haar doktorsgraad behaal het. Die titel van haar tesis is A Conceptual approach to provide and implement Total Cost of Ownership and Six Sigma applications in a Supply Management environment, gedoen onder die wakende oog van Professor Doktor Gerrit Horn, PhD, DBA, MBA. Prof. Horn is onder andere ook verbonde aan die Universidad Empressarial, Costa Rica. Dit was ŉ groot voorreg om teksredaksiedienste aan julle te lewer.
Prof. Gerrit Horn en dr. Sanet Jacobs by die gradeplegtigheid, Nov. 2016
Martie van der Walt debuteer vroeg in 2017 met haar kinderboek Oupa se Kiewietstories. Dit is verhaaltjies wat haar pa vir hulle vertel het en wat sy op hierdie manier vir haar nageslag behoue wil laat bly. Die boek bevat verskeie kort stories, is pragtig geïllustreer deur Alex van Houwelingen en sal binnekort by boekhandelaars beskikbaar wees. Stuur e-pos aan Martie by just.joy@live.com om navraag te doen. Hou ook ons blog dop, ons sal dit hier bekendstel.
Baie dankie vir al ons ander kliënte wat op watter manier ook al van ons dienste gebruik gemaak het. Julle is baie welkom om ons weer te nader as daar iets is waarmee ons kan help. Dit is altyd lekker om weer van julle te hoor en indien julle dan van ons dienste gebruikmaak, kwalifiseer julle vir ŉ geringe afslag – net om dankie te sê.
Verskeie van ons kortverhaalskrywers se verhale is in Vrouekeur en Huisgenoot gepubliseer. Daar is ook skrywers wat groot kompetisies gewen het.Ons sal bly wees as hulle vir ons meer inligting en foto’s kan aanstuur. Ons wil baie graag ‘n opvolg-artikel plaas.
Een so ‘n skrywers is Alwyn Tredoux. Nie alleen het hy vanjaar met sy eerste kinderboek gedebuteer nie, maar een van die verhale wat hy tydens die 2016 Dwarskersbos Beginnerskursus geskryf het, is in Vrouekeur van 30 Desember 2016 gepubliseer.
Uit woorde wat in pare tydens die kursus as opdrag gegee is, het Alwyn HEKELPEN en VARKHOK gekies. ‘n Wenkombinasie!
Ons is baie trots op julle en kan so met dankbaarheid bewys dat Trudy se kursusse beslis groot vrug dra. As jy nie in 2016 suksesvol was nie, is daar in 2017 baie geleentheid om weer te probeer. Moenie moed opgee nie. As jy nog nie een van die kursusse, inhuis of aanlyn, gedoen het nie, is 2017 die ideale geleentheid. Veral die novellekursus wat op Christiana aangebied word, beloof om die moeite werd te wees. Neem sommer ook deel aan ons skryfkompetisie . Klik op die skakel vir meer besonderhede.
Anzel Mans is seker een van Die Skryfbesigheid se suksesvolste voormalige studente. Ons is nie seker hoeveel verhale is moontlik vanjaar gepubliseer nie, maar ‘n paar akademiese boeke en haar eerste kortverhaalbundel het die lig gesien.
Anzel se kortverhaalbundel
Ons is ook baie opgewonde omdat Petronel Louw se tweede Romanza, Hartsplan, onlangs ook op die rakke verskyn het.
Dis vir Die Skryfbesigheid ŉ baie groot voorreg om al ons kliënte en aanhangers ŉ baie voorspoedige 2017 toe te wens. Sonder julle sal die lewe vir ons maar baie saai wees.
Posted in: Algemeen ♦ Bestel boeke ♦ Kinderboeke ♦ Kompetisies ♦ Kortverhale ♦ Kursusse ♦ Lees ♦ Ons skrywers prestreer ♦ Projekte ♦ Publikasie ♦ Skryfskool ♦ Skrywers ♦ Uitgewers ♦ Werkswinkels
Tagged: atmosfeer,beeldspraak,betekenis,dialoog,geloofwaardige dialoog,hoofkarakter,karakterisering,Karakters,kompetisies,Konflik,kortverhaal,kortverhaal kompetisies,kortverhale,kreatiewe skryfkuns,kreatiewe skryfwerk,kreatiewe vryheid,plot,prosa,publiseer,redigering,roman,ruimte,skryfkursus,terugvoer oor skryfwerk,titels,uitdrukking,wenners,werkswinkels
← Hartsplan – Petronel Louw
Desember 31, 2016 – 6:53 vm
Vir julle ook net die mooiste in 2017. Dis ń voorreg om by julle betrokke te wees.